EL Επίσημη Εφημερίδα της Ευρωπαϊκής Ένωσης C 109/23

Ανακοίνωση για την έναρξη μερικής ενδιάμεσης επανεξέτασης των μέτρων αντιντάμπινγκ που εφαρμόζονται στις εισαγωγές ιριδίζουσας πέστροφας καταγωγής Νορβηγίας

(2007/C 109/13)

Η Επιτροπή έλαβε αίτηση για την έναρξη μερικής ενδιάμεσης επανεξέτασης δυνάμει του άρθρου 11 παράγραφος 3 του κανονισμού (ΕΚ) αριθ. 384/96 του Συμβουλίου της 22 Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (εφεξής «ο βασικός κανονισμός») (1).

1. Aίτηση επανεξέτασης

Η αίτηση υποβλήθηκε από τις Sjøtroll Havbruk AS, Lerøy Fossen AS, Firda Sjøfarmer AS, Coast Seafood AS, Hallvard Leroy AS και Sirena Norway AS, παραγωγούς και εξαγωγείς από τη Νορβηγία («οι αιτούντες»).

Το πεδίο της αίτησης περιορίζεται στην εξέταση του επιπέδου της πρακτικής ντάμπινγκ των εισαγωγών ιριδίζουσας πέστροφας καταγωγής Νορβηγίας.

2. Προϊόν

Το υπό εξέταση προϊόν είναι η ιριδίζουσα πέστροφα (Oncorhynchus Mykiss) είτε νωπή, διατηρημένη σε απλή ψύξη ή κατεψυγμένη, είτε υπό μορφή ολόκληρων ψαριών (με τα κεφάλια και τα βράγχια επάνω, εξεντερισμένη, που ζυγίζει περισσότερο από 1,2 κιλά η κάθε μία), είτε υπό μορφή λωρίδων (που ζυγίζουν πάνω από 0,4 κιλά η κάθε μία) καταγωγής Νορβηγίας («το υπό εξέταση προϊόν»), που κατατάσσεται επί του παρόντος στους κωδικούς 0302 11 20, 0303 21 20, 0304 10 15, έως το Δεκέμβριο του 2006, και F, από τον Ιανουάριο του 2007, και 0304 20 15, έως το Δεκέμβριο του 2006, και 0304 29 15, από τον Ιανουάριο του 2007. Οι εν λόγω κωδικοί ΣΟ αναφέρονται μόνο για ενημερωτικούς σκοπούς.

3. Ισχύοντα μέτρα

Τα μέτρα που ισχύουν σήμερα συνίστανται σε οριστικό δασμό αντιντάμπινγκ ο οποίος έχει επιβληθεί με τον κανονισμό (ΕΚ) αριθ. 437/2004 του Συμβουλίου (2) για τις εισαγωγές ιριδίζουσας πέστροφας καταγωγής Νορβηγίας.

4. Λόγοι της επανεξέτασης

Η αίτηση, δυνάμει του άρθρου 11 παράγραφος 3 του βασικού κανονισμού, βασίζεται σε αποδεικτικά εκ πρώτης όψεως στοιχεία που υπέβαλαν οι αιτούντες, σύμφωνα με τα οποία οι συνθήκες βάσει των οποίων καθορίστηκαν τα μέτρα έχουν μεταβληθεί και οι μεταβολές αυτές έχουν μόνιμο χαρακτήρα.

Οι υποψήφιοι ισχυρίζονται, μεταξύ άλλων, ότι οι τιμές τους εξαγωγής του υπό εξέταση προϊόντος στην Κοινότητα έχουν αυξηθεί σημαντικά και αισθητά περισσότερο από τις εγχώριες τιμές και το κόστος παραγωγής στη Νορβηγία. Το γεγονός αυτό οδήγησε, κατά τους ισχυρισμούς, στη μείωση ή στην εξάλειψη του ντάμπινγκ. Οι αιτούντες υποστηρίζουν ότι αυτά τα στοιχεία της μείωσης ή της εξάλειψης της πρακτικής ντάμπινγκ ισχύουν επίσης για όλες τις εξαγωγές του υπό εξέταση προϊόντος στην Κοινότητα. Οι αιτούντες παρείχαν αποδεικτικά στοιχεία για να υποστηρίξουν αυτό τον ισχυρισμό. Επομένως, η συνεχιζόμενη επιβολή μέτρων στα υφιστάμενα επίπεδα, σε όλες τις εισαγωγές ιριδίζουσας πέστροφας καταγωγής Νορβηγίας, τα οποία βασίστηκαν στο επίπεδο πρακτικής ντάμπινγκ που είχε διαπιστωθεί προηγουμένως, δεν είναι πλέον, σύμφωνα με τους ισχυρισμούς, απαραίτητη για να αντισταθμίσει την πρακτική ντάμπινγκ.

Λαμβάνοντας υπόψη τα προαναφερθέντα στοιχεία και λαμβάνοντας υπόψη το γεγονός ότι για τις εισαγωγές του υπό εξέταση προϊόντος ισχύει ένας ενιαίος δασμός σε εθνικό επίπεδο, κρίνεται ότι η μερική επανεξέταση πρέπει να εξετάσει το επίπεδο πρακτικής ντάμπινγκ όλων των εισαγωγών ιριδίζουσας πέστροφας καταγωγής Νορβηγίας.

5. Διαδικασία για τον προσδιορισμό της πρακτικής ντάμπινγκ

Η Επιτροπή, αφού κατέληξε στο συμπέρασμα, κατόπιν διαβουλεύσεων με τη συμβουλευτική επιτροπή, ότι υπάρχουν επαρκή αποδεικτικά στοιχεία που δικαιολογούν την έναρξη μερικής ενδιάμεσης επανεξέτασης, αρχίζει επανεξέταση σύμφωνα με το άρθρο 11 παράγραφος 3 του βασικού κανονισμού, η οποία περιορίζεται στην πρακτική ντάμπινγκ.

Η έρευνα θα αξιολογήσει την ανάγκη για τη συνέχιση, την άρση ή την τροποποίηση των υφιστάμενων μέτρων σχετικά με τις εισαγωγές ιριδίζουσας πέστροφας καταγωγής Νορβηγίας.

α) Δειγματοληψία

Λόγω του προφανώς μεγάλου αριθμού των μερών που αφορά η παρούσα διαδικασία, η Επιτροπή μπορεί να αποφασίσει να εφαρμόσει τεχνικές δειγματοληψίας σύμφωνα με το άρθρο 17 του βασικού κανονισμού.

Οι πληροφορίες σχετικά με τον όγκο των πωλήσεων, που ζητούνται στην παράγραφο 5 στοιχείο α) σημεία i) και ii) παρακάτω, θα πρέπει να παρασχεθούν σε ισοδύναμα ολόκληρων ψαριών (ΙΟΨ), βάση η οποία θα πρέπει να χρησιμοποιηθεί με συνέπεια για όλα τα παρεχόμενα στοιχεία. Επιπλέον, θα πρέπει να παρασχεθεί ο πίνακας τιμών μετατροπής που χρησιμοποιήθηκε, εάν υπάρχει.

i) Δειγματοληψία για τους παραγωγούς/εξαγωγείς της Νορβηγίας

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι, να επιλέξει ένα δείγμα, όλοι οι παραγωγοί/εξαγωγείς, ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν τις κατωτέρω πληροφορίες σχετικά με την εταιρεία ή τις εταιρείες τους, εντός της προθεσμίας που ορίζεται στην παράγραφο 6 στοιχείο β) σημείο i) και σύμφωνα με το υπόδειγμα που καθορίζεται στην παράγραφο 7 της παρούσας ανακοίνωσης:

— την επωνυμία, τη διεύθυνση, τη διεύθυνση ηλεκτρονικού ταχυδρομείου, τους αριθμούς τηλεφώνου και φαξ καθώς και το όνομα του αρμόδιου υπαλλήλου,

— τον κύκλο εργασιών στο τοπικό νόμισμα και τον όγκο σε κιλά ΙΟΨ του υπό εξέταση προϊόντος, που πωλήθηκε προς εξαγωγή στην Κοινότητα κατά τη διάρκεια της περιόδου από την 1η Απριλίου 2006 μέχρι τις 31 Μαρτίου 2007 (περίοδος έρευνας — «ΠΕ»),

— τον κύκλο εργασιών σε εθνικό νόμισμα και τον όγκο, σε κιλά ΙΟΨ του υπό εξέταση προϊόντος, που πωλήθηκε στην εγχώρια αγορά κατά την ΠΕ,

— εάν η εταιρεία σκοπεύει να υποβάλει αίτηση για ατομικό περιθώριο ντάμπινγκ (3) (ατομικά περιθώρια μπορούν να ζητήσουν μόνο οι παραγωγοί),

— τις ακριβείς δραστηριότητες της εταιρείας όσον αφορά την παραγωγή του υπό εξέταση προϊόντος,

— τον όγκο σε κιλά ΙΟΨ της παραγωγής του υπό εξέταση προϊόντος, της παραγωγικής ικανότητας και των επενδύσεων στην παραγωγική ικανότητα κατά τη διάρκεια της ΠΕ,

— την επωνυμία και τις ακριβείς δραστηριότητες όλων των συνδεδεμένων εταιρειών (4) που συμμετέχουν στην παραγωγή ή/και στην πώληση (για εξαγωγή ή/και εγχώρια) του υπό εξέταση προϊόντος και τους αντίστοιχους όγκους παραγωγής τους (δηλ. συγκομιδής) που καλύπτονται από τον όγκο που προαναφέρεται,

— κάθε άλλο σχετικό στοιχείο, το οποίο θα βοηθούσε την Επιτροπή στην επιλογή του δείγματος.

Με την παροχή των ανωτέρω πληροφοριών, η εταιρεία συγκατατίθεται να συμπεριληφθεί ενδεχομένως στο δείγμα. Εάν η εταιρεία επιλεγεί για να συμπεριληφθεί στο δείγμα, αυτό σημαίνει ότι οφείλει να απαντήσει σε ερωτηματολόγιο και να δεχθεί επιτόπια εξέταση της απάντησής της. Εάν η εταιρεία δηλώσει ότι δεν συμφωνεί να συμπεριληφθεί στο δείγμα, θα θεωρηθεί ότι δεν συνεργάσθηκε κατά την έρευνα. Οι συνέπειες της άρνησης συνεργασίας περιγράφονται στην παράγραφο 8 κατωτέρω.

Για να συγκεντρώσει τις πληροφορίες που θεωρεί απαραίτητες για την επιλογή του δείγματος των παραγωγών/εξαγωγέων, η Επιτροπή θα έρθει επίσης σε επαφή με τις αρχές της χώρας εξαγωγής, καθώς και με κάθε γνωστή ένωση παραγωγών/εξαγωγέων.

ii) Δειγματοληψία για τους εισαγωγείς

Για να μπορέσει η Επιτροπή να αποφασίσει κατά πόσον είναι αναγκαία η δειγματοληψία και, εφόσον είναι, να επιλέξει ένα δείγμα, όλοι οι εισαγωγείς, ή οι εκπρόσωποί τους που ενεργούν για λογαριασμό τους, καλούνται να αναγγελθούν ερχόμενοι σε επαφή με την Επιτροπή και να παράσχουν, εντός της προθεσμίας που καθορίζεται στο σημείο 6 στοιχείο β) σημείο i) και με το υπόδειγμα που αναφέρεται στο σημείο 7, τις κατωτέρω πληροφορίες σχετικά με την εταιρεία ή τις εταιρείες τους:

— την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, τους αριθμoύς τηλεφώνου και τηλεομοιοτυπίας, καθώς και το ονοματεπώνυμο του αρμόδιου υπαλλήλου,

— το συνολικό κύκλο εργασιών σε ευρώ της επιχείρησης κατά τη διάρκεια της ΠΕ,

— το συνολικό αριθμό μισθωτών,

— τις ακριβείς δραστηριότητες της εταιρείας όσον αφορά το υπό εξέταση προϊόν,

— τον όγκο σε κιλά ΙΟΨ και την αξία σε ευρώ των εισαγωγών και των μεταπωλήσεων που έγιναν στην κοινοτική αγορά κατά τη διάρκεια της ΠΕ του υπό εξέταση εισαγόμενου προϊόντος καταγωγής Νορβηγίας,

— την επωνυμία και τις ακριβείς δραστηριότητες όλων των συνδεδεμένων εταιρειών (5) που συμμετέχουν στην παραγωγή ή/και στην πώληση του υπό εξέταση προϊόντος,

— κάθε άλλο σχετικό στοιχείο, το οποίο θα βοηθούσε την Επιτροπή στην επιλογή του δείγματος.

Με την παροχή των ανωτέρω πληροφοριών, η εταιρεία συγκατατίθεται να συμπεριληφθεί ενδεχομένως στο δείγμα. Εάν η εταιρεία επιλεγεί για να συμμετάσχει στο δείγμα, αυτό σημαίνει ότι οφείλει να απαντήσει σε ερωτηματολόγιο και να δεχθεί επιτόπια εξέταση της απάντησής της. Εάν η εταιρεία δηλώσει ότι δεν συμφωνεί να συμπεριληφθεί στο δείγμα, θα θεωρηθεί ότι δεν συνεργάσθηκε κατά την έρευνα. Οι συνέπειες της άρνησης συνεργασίας περιγράφονται στην παράγραφο 8 κατωτέρω.

Για να συγκεντρώσει τα στοιχεία που θεωρεί αναγκαία για την επιλογή του δείγματος των εισαγωγέων, η Επιτροπή θα έλθει επίσης σε επαφή με κάθε γνωστή ένωση εισαγωγέων.

iii) Τελική επιλογή των δειγμάτων

Όλα τα ενδιαφερόμενα μέρη που επιθυμούν να υποβάλουν πληροφορίες σχετικά με την επιλογή του δείγματος, πρέπει να το πράξουν εντός της προθεσμίας που ορίζεται στην παράγραφο 6 στοιχείο γ) σημείο ii).

Η Επιτροπή σκοπεύει να προβεί στην τελική επιλογή των δειγμάτων αφού ζητήσει τη γνώμη των ενδιαφερόμενων μερών που έχουν εκδηλώσει την προθυμία να συμπεριληφθούν στο δείγμα.

Οι εταιρείες που θα συμπεριληφθούν στα δείγματα οφείλουν να απαντήσουν σε ερωτηματολόγιο εντός της προθεσμίας που ορίζεται στο σημείο 6 στοιχείο γ) σημείο iii) καθώς και να συνεργαστούν στο πλαίσιο της έρευνας.

Σε περίπτωση που δεν εκδηλωθεί ικανοποιητική διάθεση συνεργασίας, σύμφωνα με το άρθρο 17 παράγραφος 4 και με το άρθρο 18 του βασικού κανονισμού, η Επιτροπή μπορεί να εξαγάγει τα συμπεράσματά της με βάση τα διαθέσιμα στοιχεία. Τα συμπεράσματα που θα βασιστούν στα διαθέσιμα στοιχεία μπορούν να αποδειχθούν λιγότερο ευνοϊκά για το ενδιαφερόμενο μέρος, όπως εξηγείται στην παράγραφο 8 της παρούσας ανακοίνωσης.

β) Ερωτηματολόγια

Με σκοπό να εξασφαλίσει τις πληροφορίες που θεωρεί απαραίτητες για την έρευνά της, η Επιτροπή θα αποστείλει ερωτηματολόγια στους παραγωγούς/εξαγωγείς της Νορβηγίας που περιλαμβάνονται στο δείγμα, σε τυχόν ενώσεις παραγωγών/εξαγωγέων, στους εισαγωγείς που περιλαμβάνονται στο δείγμα, σε τυχόν ενώσεις εισαγωγέων που συνεργάστηκαν κατά τη διαδικασία η οποία οδήγησε στην επιβολή των υφιστάμενων μέτρων και στις αρχές των οικείων εξαγωγικών χωρών. Οι εν λόγω πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που ορίζεται στο σημείο 6 στοιχείο α).

γ) Συγκέντρωση πληροφοριών και ακροάσεις

Όλα τα ενδιαφερόμενα μέρη καλούνται να γνωστοποιήσουν τις απόψεις τους, να υποβάλουν πληροφορίες πέραν των απαντήσεων στο ερωτηματολόγιο και να προσκομίσουν αποδεικτικά στοιχεία. Οι εν λόγω πληροφορίες και τα αποδεικτικά στοιχεία πρέπει να υποβληθούν στην Επιτροπή εντός της προθεσμίας που ορίζεται στο σημείο 6 στοιχείο α).

Επιπλέον, η Επιτροπή θα δεχθεί σε ακρόαση τα ενδιαφερόμενα μέρη, εφόσον το ζητήσουν και αποδείξουν ότι υπάρχουν ιδιαίτεροι λόγοι για τους οποίους επιβάλλεται να γίνουν δεκτά σε ακρόαση. Η αίτηση αυτή πρέπει να υποβληθεί εντός της προθεσμίας που ορίζεται στο σημείο 6 στοιχείο β).

6. Προθεσμίες

α) Γενικές προθεσμίες

i) Για την αίτηση αποστολής ερωτηματολογίου

Όλα τα ενδιαφερόμενα μέρη πρέπει να ζητήσουν ερωτηματολόγιο το συντομότερο δυνατόν και το αργότερο εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

ii) Για την αναγγελία των μερών, την υποβολή απαντήσεων στα ερωτηματολόγια και την παροχή οιασδήποτε άλλης πληροφορίας

Για να μπορέσουν να ληφθούν υπόψη κατά την έρευνα οι παρατηρήσεις των αντιπροσωπειών τους, όλα τα ενδιαφερόμενα μέρη οφείλουν να αναγγελθούν, ερχόμενα σε επαφή με την Επιτροπή, να εκθέσουν τις απόψεις τους και να απαντήσουν στο ερωτηματολόγιο ή να υποβάλουν τυχόν άλλα στοιχεία, εντός 40 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, εκτός εάν ορίζεται διαφορετικά. Εφιστάται η προσοχή των μερών στο γεγονός ότι δύνανται να ασκήσουν τα περισσότερα διαδικαστικά δικαιώματα που καθορίζονται στο βασικό κανονισμό, μόνον εφόσον αναγγελθούν εντός της προαναφερθείσας προθεσμίας.

Οι εταιρείες που επιλέγονται για συμμετοχή σε δείγμα πρέπει να υποβάλουν απαντήσεις στο ερωτηματολόγιο εντός των προθεσμιών που ορίζονται στην παράγραφο 6 στοιχείο γ) σημείο iii).

β) Ακροάσεις

Όλα τα ενδιαφερόμενα μέρη μπορούν επίσης να υποβάλουν αίτηση για να γίνουν δεκτά σε ακρόαση από την Επιτροπή εντός της ίδιας προθεσμίας των 40 ημερών.

γ) Ειδική προθεσμία όσον αφορά τη δειγματοληψία

i) Τα στοιχεία που καθορίζονται στην παράγραφο 5 στοιχείο α) σημείο i) και στην παράγραφο 5 στοιχείο α) σημείο ii) πρέπει να περιέλθουν στην Επιτροπή εντός 15 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης, δεδομένου ότι η Επιτροπή προτίθεται να ζητήσει τη γνώμη των ενδιαφερόμενων μερών που έχουν εκφράσει την προθυμία να συμπεριληφθούν στο δείγμα για την τελική επιλογή του δείγματος εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

ii) Κάθε άλλη πληροφορία σχετική με την επιλογή του δείγματος, όπως αναφέρεται στην παράγραφο 5 στοιχείο α) σημείο iii), πρέπει να περιέλθει στην Επιτροπή εντός 21 ημερών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

iii) Οι απαντήσεις στο ερωτηματολόγιο των μερών που περιλαμβάνονται στο δείγμα πρέπει να περιέλθουν στην Επιτροπή εντός 37 ημερών από την ημερομηνία κατά την οποία αυτά ενημερώθηκαν ότι συμπεριλήφθηκαν στο δείγμα.

7. Γραπτές παρατηρήσεις, απαντήσεις στα ερωτηματολόγια και αλληλογραφία

Όλες οι παρατηρήσεις και οι αιτήσεις των ενδιαφερόμενων μερών πρέπει να υποβληθούν γραπτώς (όχι σε ηλεκτρονική μορφή, εκτός αν προβλέπεται διαφορετικά) και πρέπει να αναφέρουν την επωνυμία, την ταχυδρομική διεύθυνση, τη διεύθυνση ηλεκτρονικού ταχυδρομείου, τους αριθμούς τηλεφώνου και φαξ του ενδιαφερόμενου μέρους. Όλες οι γραπτές παρατηρήσεις, καθώς και οι πληροφορίες που ζητούνται στην παρούσα ανακοίνωση, οι απαντήσεις στο ερωτηματολόγιο και η αλληλογραφία που διαβιβάζονται από τα ενδιαφερόμενα μέρη εμπιστευτικώς, φέρουν την ένδειξη «Περιορισμένης διανομής» (6) και, σύμφωνα με το άρθρο 19 παράγραφος 2 του βασικού κανονισμού, συνοδεύονται από περίληψη μη εμπιστευτικού χαρακτήρα, η οποία φέρει την ένδειξη «ΠΡΟΣ ΕΛΕΓΧΟ ΑΠΟ ΤΑ ΕΝΔΙΑΦΕΡΟΜΕΝΑ ΜΕΡΗ».

Διεύθυνση της Επιτροπής για την αλληλογραφία:

European Commission Directorate General for Trade Directorate H Office: J-79 5/16 B-1049 Brussels Φαξ (32-2) 295 65 05

8. Άρνηση συνεργασίας

Όταν ένα ενδιαφερόμενο μέρος αρνείται την πρόσβαση στις απαραίτητες πληροφορίες ή δεν τις παρέχει εντός των προβλεπόμενων προθεσμιών ή παρεμποδίζει την έρευνα σε σημαντικό βαθμό, επιτρέπεται να συνάγονται συμπεράσματα, είτε καταφατικά είτε αποφατικά, με βάση τα διαθέσιμα στοιχεία, όπως προβλέπεται στο άρθρο 18 του βασικού κανονισμού.

Όταν διαπιστώνεται ότι ένα ενδιαφερόμενο μέρος έχει προσκομίσει ψευδή ή παραπλανητικά στοιχεία, τα εν λόγω στοιχεία δεν λαμβάνονται υπόψη και είναι δυνατό να χρησιμοποιηθούν τα διαθέσιμα στοιχεία, σύμφωνα με το άρθρο 18 του βασικού κανονισμού. Αν ένα ενδιαφερόμενο μέρος αρνείται να συνεργαστεί ή συνεργάζεται μεν αλλά μόνον εν μέρει, οπότε γίνεται χρήση των διαθέσιμων στοιχείων, το αποτέλεσμα ενδέχεται να είναι λιγότερο ευνοϊκό για το εν λόγω μέρος απ' ό,τι εάν είχε συνεργασθεί.

9. Χρονοδιάγραμμα της έρευνας

Η έρευνα θα ολοκληρωθεί σύμφωνα με το άρθρο 11 παράγραφος 5 του βασικού κανονισμού εντός 15 μηνών από την ημερομηνία δημοσίευσης της παρούσας ανακοίνωσης στην Επίσημη Εφημερίδα της Ευρωπαϊκής Ένωσης.

(1) ΕΕ L 56 της 6.3.1996, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 2117/2005 (ΕΕ L 340 της 23.12.2005, σ. 17).

(2) ΕΕ L 72 της 11.3.2004, σ. 23.

(3) Σύμφωνα με το άρθρο 17 παράγραφος 3 του βασικού κανονισμού, ατομικά περιθώρια μπορούν να ζητηθούν για εταιρείες που δεν περιλαμβάνονται στο δείγμα.

(4) Για διευκρινίσεις σχετικά με την έννοια των συνδεδεμένων εταιρειών, βλ. άρθρο 143 του κανονισμού (ΕΟΚ) αριθ. 2454/93 της Επιτροπής για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).

(5) Για διευκρινίσεις σχετικά με την έννοια των συνδεδεμένων εταιρειών, βλ. άρθρο 143 του κανονισμού (ΕΟΚ) αριθ. 2454/93.

(6) Η ένδειξη αυτή σημαίνει ότι το έγγραφο προορίζεται αποκλειστικά για εσωτερική χρήση. Το έγγραφο αυτό προστατεύεται δυνάμει του άρθρου 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου της 30ής Μαΐου 2001 για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43). Πρόκειται για έγγραφο εμπιστευτικού χαρακτήρα δυνάμει του άρθρου 19 του βασικού κανονισμού και του άρθρου 6 της συμφωνίας ΠΟΕ για την εφαρμογή του άρθρου VI της συμφωνίας GATT του 1994 (συμφωνία αντιντάμπινγκ).